《酬陆长史倕诗》
南北朝·刘孝绰

王粲始一别，犹且叹风云。况余屡之远，与子亟离群。

如何持此念，复为今日分。分悲宛如昨，弦望殊挥霍。

行舟虽不见，行程犹可度。度君路应远，期寄新诗返。

相望且相思，劳朝复劳晚。薄暮阍人进，果得承芳信。

殷勤览妙书，留连披雅韵。冽洲财赋总，慈山行旅镇。

已切临睨情，遽动思归引。归欤不可即，前途方未极。

览讽欲谖诮，研寻还慨息。来喻勖雕金，比质非所任。

虚薄无时用，徘徊守故林。屏居青门外，结宇霸城阴。

竹庭已南映，池牖复东临。乔柯贯檐上，垂条拂户阴。

条开风暂入，叶合影还沈。帷屏溽早露，阶霤扰昏禽。

衡门谢车马，宾席简衣簪。虽愧阳陵曲，宁无流水琴。

萧条聊属和，寂寞少知音。平生竟何托，怀抱共君深。

一朝四美废，方见百忧侵。曰余滥官守，因之溯庐久。

水接浅原阴，山带荆门右。从容少职事，疲病疏僚友。

命驾独寻幽，淹留宿庐阜。庐阜擅高名，岧岧凌太清。

舒云类紫府，标霞同赤城。北上轮难进，东封马易惊。

未若兹山险，车骑息逢迎。山横路似绝，径侧树如倾。

蒙笼乍一启，磥硊无暂平。倚岩忽回望，援萝遂上征。

乍观秦帝石，复憩周王城。交峰隐玉霤，对涧距金楹。

风传凤台琯，云渡洛宾笙。紫书时不至，丹炉且未成。

无因追羽翮，及尔宴蓬瀛。蓬瀛不可托，怅然反城郭。

时过马鸣院，偶憩鹿园阁。既异人世劳，聊比化城乐。

影塔图花树，经台总香药。月殿曜朱幡，风轮和宝铎。

园桓即重岭，阶基仍巨壑。朝猿响甍栋，夜水声帷薄。

馀景骛登临，方宵尽谈谑。谈谑有名僧，慧义似传灯。

远师教逾阐，生公道复弘。小乘非汲引，法善招报能。

积迷顿已悟，为欢得未曾。为欢诚已往，坐卧犹怀想。

况复心所积，兹地多谐赏。惜哉无轻轴，更泛轮湖上。

可思不可见，离念空盈荡。贾生傅南国，平子相东阿。

优游匡赞罢，纵横辞赋多。方才幸同贯，无令绝咏歌。

幽谷虽云阻，烦君计吏过。

作者简介：（481—539）南朝梁彭城人，本名冉，字孝绰，小字阿士。七岁能文，年十四，代父起草诏诰，号“神童”。梁武帝天监初，起家著作佐郎。后迁尚书水部郎。作诗得武帝嗟赏。累擢秘书丞，廷尉卿。被到洽所劾，免官。位终秘书监。